b'\n_START_ARTICLE_\nArmand Krajnc\n_START_SECTION_\nAmat\xc3\xb6\xc3\xb6riura\n_START_PARAGRAPH_\nArmand Krajncin vanhemmat ovat l\xc3\xa4ht\xc3\xb6isin Sloveniasta. Nuorena h\xc3\xa4n harrasti jalkapalloa ja karatea, jossa h\xc3\xa4n saavutti 1.danin mustan vy\xc3\xb6n vuonna 1992. Nyrkkeilyn Krajnc aloitti vuonna 1986 Landskrona Boxningsklubbissa. Vuonna 1991 h\xc3\xa4n sijoittui nuorten Ruotsin mestaruuskilpailuissa kolmanneksi, ja seuraavana vuonna h\xc3\xa4n voitti kilpailuissa kultaa._NEWLINE_Vuonna 1995 h\xc3\xa4n vaihtoi seuraa H\xc3\xb6llviken Boxningsklubbiin. Aikuisten Ruotsin mestaruuskilpailuissa h\xc3\xa4n oli toinen vuosina 1995 ja 1996. Molempina vuosina mestaruuden voitti kymmenkertainen Ruotsin mestari Roger Pettersson. Samoina vuosina Krajnc kuitenkin voitti Slovenian mestaruuskilpailut. Vuonna 1995 h\xc3\xa4n nyrkkeili maailmanmestariksi ja vuonna 1996 Euroopan mestariksi. Molemmissa kisoissa h\xc3\xa4n edusti Sloveniaa.\n_START_SECTION_\nAmmattilaisura\n_START_PARAGRAPH_\nVuonna 1996 Armand "Lion" Krajnc siirtyi ammattilaiseksi Saksaan. Ensimm\xc3\xa4isest\xc3\xa4 kymmenest\xc3\xa4 ottelustaan Krajnc voitti yhdeks\xc3\xa4n tyrm\xc3\xa4yksell\xc3\xa4, ja h\xc3\xa4n oli voittamaton viel\xc3\xa4 21 ottelun j\xc3\xa4lkeen kun h\xc3\xa4n 27. elokuuta 1999 kohtasi brittil\xc3\xa4isen Jason Matthewsin WBO:n keskisarjan maailmanmestaruusottelussa Saksan Lyypekiss\xc3\xa4. Krajnc voitti senkin ottelun teknisell\xc3\xa4 tyrm\xc3\xa4yksell\xc3\xa4 kahdeksannessa er\xc3\xa4ss\xc3\xa4._NEWLINE_Vuonna 2000 Krajnc puolusti mestaruuden menestyksekk\xc3\xa4\xc3\xa4sti kaksi kertaa, vastustajina Jonathan Corn (voitto tyrm\xc3\xa4yksell\xc3\xa4) ja Bert Schenk (voitto teknisell\xc3\xa4 tyrm\xc3\xa4yksell\xc3\xa4). Kes\xc3\xa4kuussa 2001 Krajncin ja Universum Box-Promotions -tallin v\xc3\xa4lill\xc3\xa4 syntyi erimielisyyksi\xc3\xa4, ja nyrkkeilij\xc3\xa4 luovutti mestaruutensa. WBO kuitenkin palautti mestaruuden h\xc3\xa4nelle. Marraskuussa samana vuonna Krajnc kohtasi toisen ruotsalaisnyrkkeilij\xc3\xa4n Paolo Roberton mestaruusottelussa, jonka Krajnc voitti tuomari\xc3\xa4\xc3\xa4nill\xc3\xa4 3\xe2\x80\x930. 6. huhtikuuta 2002 Krajnc kohtasi namibialaisen Harry Simonin Tanskan K\xc3\xb6\xc3\xb6penhaminassa. Simon voitti ottelun tuomari\xc3\xa4\xc3\xa4nin 2\xe2\x80\x931 ja valloitti n\xc3\xa4in mestaruuden. Tappio oli Kranjcin ensimm\xc3\xa4inen ammattilaisena, 26 voiton j\xc3\xa4lkeen._NEWLINE_Armin Krajnc k\xc3\xa4vi viel\xc3\xa4 nelj\xc3\xa4 ottelua, ennen kuin h\xc3\xa4n 27. maaliskuuta 2004 nousi keh\xc3\xa4\xc3\xa4n ottelemaan WBA- ja IBF-liittojen maailmanmestaruudesta ylemm\xc3\xa4ss\xc3\xa4 keskisarjassa. Mestaruuden puolustaja, saksalainen Sven Ottke voitti tuomari\xc3\xa4\xc3\xa4nin 3\xe2\x80\x930. Urallaan voittamaton Ottke ilmoitti heti ottelun j\xc3\xa4lkeen lopettavansa ammattilaisuransa, ja my\xc3\xb6s Krajnc teki saman p\xc3\xa4\xc3\xa4t\xc3\xb6ksen._NEWLINE_Uransa 32 ottelusta Krajnc voitti 29 (21 tyrm\xc3\xa4yksell\xc3\xa4) ja h\xc3\xa4visi kolme (yksi tyrm\xc3\xa4yksell\xc3\xa4).'